โบรกเกอร์ชักดาบเบี้ย190ล.
&#8216;บางกอกสหประกัน&#8217;ถูกเตือนงบมีปัญหาพร้อมให้ความคุ้มครองทุกกรมธรรม์
5 มี.ค. 2556

‘บางกอกสหประกัน’ถูกเตือนงบมีปัญหาพร้อมให้ความคุ้มครองทุกกรมธรรม์
บางกอกสหประกันอ่วม โบรกเกอร์เบี้ยว 190 ล้านบาท ยันพร้อมคุ้มครองทุกกรมธรรม์
รายงานข่าว แจ้งว่า เมื่อวันที่ 4 มี.ค.ที่ผ่านมา ตลาดหลักทรัพย์แห่งประเทศไทยได้ขึ้นเครื่องหมายห้ามซื้อขาย (SP) กับหุ้นของบริษัท บางกอกสหประกันภัย เนื่องจากผู้สอบบัญชีไม่ได้แสดงความเห็นต่องบการเงินประจำปี 2555 โดยอนุญาตให้กลับมาซื้อขายหุ้นพร้อมขึ้นเครื่องหมายเตือน (NP) ตั้งแต่การซื้อขายรอบเช้าวันที่ 5 มี.ค.นี้แทน จนกว่าบริษัทจะนำส่งงบการเงินฉบับแก้ไขหรือจนกว่าจะได้ข้อสรุปว่าไม่ต้องแก้ไขงบการเงิน
ทั้งนี้ เนื่องจากบริษัทได้ทำหนังสือบอกเลิกสัญญากับตัวแทนหรือโบรกเกอร์ประกันวินาศภัยรายใหญ่ที่สำคัญรายหนึ่ง โดยโบรกเกอร์ดังกล่าวมียอดค่าเบี้ยประกันภัยค้างรับทุกประเภทเมื่อสิ้นปี 2555 จำนวน 95 ล้านบาท มียอดลูกหนี้เงินค้างส่ง 95 ล้านบาท และมีกรมธรรม์ประกันภัยประเภทภาคบังคับ (พ.ร.บ.) รถยนต์และรถจักรยานยนต์ค้างในความครอบครอง 2 แสนฉบับ ถือเป็นมูลค่าของเบี้ยที่คาดว่าจะได้รับ 131 ล้านบาท บริษัทบันทึกค่าเผื่อหนี้สงสัยจะสูญจากเบี้ยประกันภัยค้างรับ และลูกหนี้เงินค้างส่งแล้วทั้งจำนวน 
อย่างไรก็ตาม จากการที่บริษัทยังไม่ได้รับข้อมูลจากตัวแทนดังกล่าวครบถ้วนถูกต้องและมีผลกระทบต่องบการเงิน ผู้สอบบัญชีจึงไม่สามารถหาวิธีการตรวจสอบเพื่อให้ทราบผลกระทบต่องบการเงินดังกล่าวได้ 
น.ส.มาลินี เลี่ยวไพรัตน์ ประธานกรรมการบริหาร บริษัท บางกอกสหประกันภัย กล่าวว่า บริษัทจะให้ความคุ้มครองต่อผู้เอาประกันทุกรายที่ถือกรมธรรม์ด้วยความสุจริต และดำเนินการตามกฎหมายกับตัวแทนรายนี้โดยเร็ว ซึ่งผลดำเนินงานปีที่ผ่านมาขาดทุน 71 ล้านบาท เปลี่ยนแปลงจากงวดเดียวกันของปีก่อน 2,635% เนื่องจากตัวแทนดังกล่าวมียอดลูกหนี้เงินค้างส่ง 95 ล้านบาท และมีเบี้ยประกันภัยค้างรับทุกประเภท 95 ล้านบาท รวม 190 ล้านบาท แต่บริษัทได้มีการตั้งสำรองหนี้สงสัยจะสูญทั้งจำนวนแล้ว
บริษัทได้จัดทำงบการเงินเพื่อให้ถูกต้องตรงกับข้อเท็จจริงในการดำเนินธุรกิจ ซึ่งบริษัทได้ติดตามหนี้คงค้างและกรมธรรม์คงค้างจากตัวแทนรายดังกล่าวอย่างต่อเนื่องสม่ำเสมอ และวันที่ 19 ก.พ. 2556 บริษัทได้ออกจดหมายขอให้ตัวแทนชำระหนี้ที่ค้างชำระรวมทั้งกรมธรรม์ที่คงค้างในความครอบครองทั้งสิ้นคืนแก่บริษัทภายในวันที่ 28 ก.พ. 2556 หากไม่ปฏิบัติตาม บริษัทจะดำเนินการยกเลิกสัญญาตัวแทน 
อย่างไรก็ตาม เมื่อวันที่ 28 ก.พ. 2556 บริษัทไม่ได้รับการปฏิบัติตามจดหมาย ทำให้บริษัทดำเนินการยกเลิกสัญญาตัวแทนดังกล่าวแล้ว และขณะนี้อยู่ในระหว่างการดำเนินการตามกฎหมายกับตัวแทนรายนี้ โดยตัวแทนรายนี้มีหนังสือค้ำประกันจากธนาคารวางไว้กับบริษัท จำนวน 47 ล้านบาท ซึ่งบริษัทได้ดำเนินการติดต่อกับธนาคารในทันทีเพื่อเรียกเงินจำนวนนี้ไปเมื่อวันที่ 1 มี.ค.ที่ผ่านมา